陸丈劍南詩斯遠約各賦一首
作者：韓淲
朝代：宋

paragraphs: 鏡湖湖上涼風起，楓葉蘆花照窗几。
筆牀茶竈連酒壺，炯然目光動秋水。
平生北固與西江，贏得蚍蜉事訾毀。
青城山嘴散關頭，豈是甘心放豪侈。
歸來玉階僅方寸，兩路又出將使指。
幾回詔節去徘徊，慍色何曾爲三已。
桐廬瀟灑非小壘，更向南宮擅詞美。
軒渠肯受塵鞅羈，漢庭公卿未知己。
我閒訪友於溪居，三嘆共讀公之書。
清詩句句律有餘，愛而不見今何如。